b'\n_START_ARTICLE_\nSertolijeva celica\n_START_PARAGRAPH_\nSertolijeve celice so podporne celice v modih (testisih) in so izjemnega pomena za njihovo delovanje. Poimenovane so italijanskemu fiziologu in histologu Enricu Sertoliju, ki je prvi opisal njihov fiziolo\xc5\xa1ki pomen. Pred rojstvom (prenatalno) se celice razmno\xc5\xbeujejo, v reproduktivnem obdobju pa ne ve\xc4\x8d. So zelo odporne proti \xc5\xa1kodljivi vplivom iz okolja, med drugim tudi proti ionizirajo\xc4\x8dem sevanju._NEWLINE_Iz Sertolijevih celic se lahko razvije maligni tumor mod oz. germinalnoceli\xc4\x8dni tumor (GCT).\n_START_SECTION_\nMorfolo\xc5\xa1ke zna\xc4\x8dilnosti\n_START_PARAGRAPH_\nCelice so podolgovate oblike in obdajajo semenske celice, tj. deli celi\xc4\x8dne membrane (plazmaleme) se vrivajo v prostore med semenskimi celicami. En del celic je pritrjen na bazalno lamino na obrobju zvitih semenskih cevk v modih (tubuli seminiferi contorti), drugi del pa moli v svetlino (lumen) semenskih cevk. Citoplazma je eozinofilna, v\xc4\x8dasih pa so prisotni t. i. Charcot-Bottcherjevi kristali, ki so pravzaprav snopi mikrofilamentov. Blizu obrobja semenskih cevk, nad spermatogoniji, so Sertolijeve celice povezane s tesnimi stiki, ki tvorijo krvno-testisno pregrado (bariero) in tako razdelijo semenski epitelij v bazalni in adluminalni del. Jedro je podolgovato in ima zelo malo heterokromatina ter jasno izra\xc5\xbeenim jedrcem, v celici pa so prisotni tudi \xc5\xa1tevilni mitohondriji in lizosomi ter dobro razviti Golgijev aparat, kar vse nakazuje na veliko presnovno aktivnost celic, predvsem na sintezo razli\xc4\x8dnih produktov. Celice so med sabo sicer povezane s presledkovnimi stiki, ki slu\xc5\xbeijo izmenjavi snovi (npr. ionov), verjetno pa v smislu prenosa sekundarnih obve\xc5\xa1\xc4\x8devalcev pomagajo tudi uravnavanju (regulaciji) prehodnih sprememb tesnih stikov zaradi nenehne proliferacije celic ter koordinaciji same spermatogeneze.'